Starfsmenn ISAL í Straumsvík í óvissuferð á Akranesi Rúmlega 200 manna hópur starfsmanna álversins í Straumsvík kom við á Akranesi síðastliðinn föstudag í óvissuferð . Hópurinn fór í ratleik og gekk um allan bæ í leit að vísbendingum og merkilegum stöðum . Mikið var leitað til heimamanna eftir aðstoð við að finna hin ýmsu kennileiti . Tóku þeir villuráfandi hópunum mjög vel og eiga þakkir skildar fyrir þolinmæðina . Að ratleik loknum var ferðinni heitið á Byggðasafnið þar sem bæjarstjórinn Gísli S. Einarsson tók á móti hópnum með harmonikkuleik og söng . Er mál manna að heimsóknin hafi verið vel heppnuð og var hópurinn ánægður með að sækja Akranes heim og skoða áhugaverða staði fótgangandi í blíðskaparveðri . Eftir dvölina á Akranesi var haldið rakleiðis í Hvalfjörðinn þar sem dansað var og sungið framundir miðnætti í húsakynnum Ungmennafélagsins Drengs . Starfsmenn ISAL vilja koma þökkum til Akurnesinga fyrir frábæra skemmtun og góða stund í góðu veðri , segir í tilkynningu frá Jóni Hannesi Stefánssyni hjá starfsmannafélaginu í Straumsvík . Óvissuferðin var skipulögð í samvinnu við Markaðsskrifstofu Akraness .